Waslu lura l-Libja l-passiġġieri li kienu fuq l-ajruplan tal-Afriqiyah Airways li nħataf u tniżżel Malta tul il-jum tal-Ġimgħa. Kien ftit qabel il-ħamsa ta' filgħodu li ajruplan ieħor tal-Afriqiay Airways ħalla l-ajruport internazzjonali ta' Malta bil-passiġġieri kollha fuqu. L-ajruplan wasal il-Libja ftit tal-ħin wara, fejn din id-darba spikkat it-tixjira tal-bandiera uffiċjali tal-Libja llum, wara r-rivoluzzjoni li neħħiet mit-tmexxija lil Gaddafi. B'hekk il-bandiera li xejjer passiġġier Libjan mal-wasla lura f'artu kienet differenti mill-bandiera kollha ħadra li ħareġ wieħed mill-hijackers tul il-ħin li l-ġimgħa kien għaddej il-hijack. Il-passiġġieri ma telqux minn Malta qabel saret interrogazzjoni tagħhom kollha fil-preżenza ta' żewġ maġistrati li nħatru biex imexxu inkjesta maġisterjali. Kien proprju biex ix-xogħol jitħaffef u l-Libjani jintbagħtu lura mill-iktar fis li kontra dak li jiġri ssoltu nħatru żewġ maġistrati u mhux wieħed. L-interrogazzjoni saret fil-ħangar tal-Forzi Armati ta' Malta u hemm il-passiġġieri kienu mistoqsija dwar dak li raw, filwaqt li ttieħdet kopja tal-passaport, ittieħdu sinjal tas-swaba' u nġibdu ritratti tagħhom fost oħrajn. F'konferenza tal-aħbarijiet ilbieraħ waranofsinhar il-Ministru Carmelo Abela qal li "l-pass li jmiss huwa li jitressqu l-Qorti." Mistoqsi jekk hemmx possibbiltà li jkunu estraditi, il-Ministru qal li ma kien hemm ebda talba. "Talba ma jirriżultax li hemm. U dik it-talba mhux biss trid tkun hemm iżda trid tkun aċċettata bil-proċedura normali, fosthom li tinstema' mill-Qorti biex tiġi proprju mbagħad esegwita. M'aħniex qegħdin f'dak l-istadju," qal il-Ministru Carmelo Abela. Hu kkonferma wkoll kif l-ajruplan għadu Malta u jibqa' hawn sa meta jħossu l-ħtieġa l-investigaturi. "Meta l-Qorti tħoss li l-ajruplan jista' jkun rilaxxat biex imur lura l-Libja, dan isir. Però għalissa dan huwa parti mill-investigazzjonijiet," stqarr il-Ministru. Intant, Carmelo Abela reġa' kellu kliem ta' tifħir għal dawk kollha involuti fl-operazzjoni. Fosthom il-Forzi Armati ta' Malta li l-Kap tagħha, il-Brigadier Jeffrey Curmi, mexxa n-negozjati, il-Pulizija li kkordinaw tajjeb ferm u l-membri tal-Protezzjoni Ċivili li ssejħu l-ajruport biex jassistu l-iskawdra li hemm maħsuba apposta fl-ajruport f'każ li jinqala' l-bżonn ta' vetturi tat-tifi tan-nar. Saħansitra dan wassal biex issejħu l-volontiera tal-Protezzjoni Ċivili fl-istazzjonijiet madwar il-pajjiż biex huma jagħmlu tajjeb għall-istaff regolari. Jirriżulta li ftit tal-ġimgħat ilu ngħata taħriġ dwar sitwazzjonijiet bħal dawn. Taħriġ li ma damux ma ġew bżonnu. Kien fil-ħdax u nofs ta' filgħodu li l-ajruplan maħtuf tal-Afriqiyah Airways mess mar-runway tal-ajruport internazzjonali ta' Malta. Pronta kienet ir-reazzjoni tal-Prim Ministru Malti għall-hijack li permezz ta' tweet f'dak il-ħin kiteb li possibilment ajruplan li telaq minn Sabha fl-għaxra u għaxra ta' filgħodu u nħataf hekk kif kien fi triqtu lejn il-kapitali Tripli. L-ajruplan kellu jinżel fi Tripli fil-ħdax u għoxrin minuta iżda dawwar ir-rotta lejn Malta. F'sitwazzjoni fluwida għall-aħħar, il-Prim Ministru sejjaħ laqgħa dwar is-sigurtà f'Kastilja u minn hemm bdiet għaddejja ħidma biex jiġu salvagwardjati l-interessi u s-saħħa ta' dawk abbord l-ajruplan maħtuf. L-ajruplan tat-tip Airbus 320, kien jinsab biswit ħangar tal-Lufthansa u minkejja li għal xi mument kien hemm xi titjiriet li waqqfu minn u lejn Malta, dawn tkomplew b'mod normali. Sal-ewwel nofs siegħa minn mindu l-ajruplan kien fuq artna qajla kien hemm żviluppi iżda għal ħabta tan-nofsiegħa sar magħruf li żewġ persuni leali lejn l-eks mexxej Libjan Muammar Gaddafi kienu qed jheddu li jisplodu l-ajruplan permezz ta' hand grenades. Mal-ħin bdew anki xi trattativi u anki saħansitra intervjena l-Ministru għat-Trasport Libjan li prova jiftiehem ma' dawk li ħatfu l-ajruplan. Is-siegħa u għoxrin minuta, issa l-ajruplan maħtuf kien ilu fl-ajruport Malti għal sagħtejn u l-Prim Ministru reġa' aġġorna billi bi tweet oħra ta informazzjoni tan-numri eżatti li jinsabu fuq l-ajruplan. Abbord l-ajruplan kien hemm 111-il passiġier; 82 raġel, 28 mara u tarbija. Ftit wara bdew deħlin rapporti li l-aggressuri aktarx lesti li jċedu jew jeħilsu lill-passiġieri miżmuma ostaġġi fuq l-ajruplan. Fl-istess ħin kelliem għall-Gvern qal li l-Prim Ministru Malti jinsab f'taħdidiet mal-Prim Ministru Libjan sabiex tiġi solvuta s-sitwazzjoni. F'ħin relattivament qasir jidher li n-negozjati mmexxija mill-Brigadier Jeffrey Curmi ħallew il-frott hekk kif l-aktar żvilupp importanti f'din il-ġrajja seħħ fis-sagħtejn neqsin disa' minuti. F'dan il-ħin bdew jinħelsu l-ewwel passiġġieri. Imbagħad għaxar minuti wara, saħansitra xi membri tal-ewkipaġġ inħelsu. It-tlieta neqsin seba' minuti, tliet sigħat u nofs bl-eżatt wara li l-ajruplan niżel mingħajr awtorizzazzjoni f'Malta seħħ żvilupp interessanti ieħor. Żvilupp simboliku u politiku hekk kif wieħed mill-allegat aggressuri, liebes ġlekk kannella ċar ħareġ ixejjer bandiera ħadra, il-bandiera marbuta mar-reġim ta' Gaddafi. Għal mument huwa kien se jħalli l-bandiera barra fuq it-taraġ tal-ajruplan iżda mbagħad pront baqa' dieħel ġewwa biha biex b'hekk spikka l-paradoss tal-bandiera ta' Gaddafi u dik tal-Libja preżenti li kienet qed tidher bħala emblema fuq l-ajruplan. Fl-erbgħa neqsin għoxrin minuta mbagħad il-ħtif tal-ajruplan intemm għalkollox. Għalhekk preċiżament erba' sigħat u sbatax-il minuta wara li l-ajruplan niżel f'Malta, l-aggressuri ċedew u minnufih ġew newtralizzati mill-Forzi Armati ta' Malta. Tagħrif li għandha l-gazzetta KullĦadd jgħid li għalkemm l-armi li kellhom il-hijackers fuqhom ma kinux awtentiċi kien diffiċli biex dawn jintgħarfu. Kien ftit wara li l-hijack kien solvut, li l-Prim Ministru informa bi tweet li l-armi kienu finta. Però minn tagħrif li kisbet din il-gazzetta jirriżulta li biex dan kien stabbilit kellu jintuża materjal forensiku fosthom X-Rays. Dan għax l-armi kienu tal-istess toqol, l-istess materjal u l-istess għamla ta' dawk veri. Afriqiyah Airways, hija kumpanija tal-ajru kkontrollata mill-Istat Libjan u nħolqot fl-2001 meta dak iż-żmien kien hemm il-kurunell Muammar Gaddafi. Din il-kumpanija li l-flotta tagħha tlaħħaq seba' ajruplani topera f'dsatax-il destinazzjoni u fil-maġġor parti ttir bejn bliet Libjani u lejn Istanbul. Huwa fatt magħruf li qabel ir-Rivoluzzjoni Libjana, l-arma fuq wara tal-ajruplan kienet turi n-numru 9999. Din kienet referenza ċara għad-dikjarazzjoni ta' Sirte li ġiet iffirmata fid-disgħa ta' Settembru tal-1999. B'pompa liema bħalha, Gaddafi u mexxejja Afrikani oħra kienu ħalfu li joħolqu l-Unjoni Afrikana. Wara r-rivoluzzjoni l-arma tal-ajruplan nbidlet għal waħda skura bi tliet faxex blu. Huwa fatt magħruf li din il-linja tal-ajru kienet ikkontrollata mir-reġim ta' Gaddafi u saħansitra meta l-unika persuna misjuba ħatja fil-ġuri ta' Lockerbie, Al-Megrahi nħeles mill-ħabs fl-Iskozja nġab lura l-Libja permezz t'ajruplan tal-Afriqiyah.